Rødt stiller til årets valgkamp med et program som - utover noen få mangler - stiller sterkt på studentvelferdsspørsmål.

Partiprogrammet går absolutt lengst for sikre en studiestøtte som alle kan leve av som fulltidsstudenter. Rødt går inn for 2,5 G i studiestøtte, at studiestipendet skal utgjøre 60 % av studiestøtten - og også utdanning skal bidra til pensjonspoeng. Partiet er på denne fronten klart det rauseste overfor studentene. En studiestøtte på 2,5 G ville i seg selv bedre forholdene for studerende foreldre mer enn andre partiers foreldresatsninger, men Rødt legger også opp til å videre øke studiestøtten til foreldre i tillegg til andre ikke-økonomiske tiltak. Det eneste en kunne ønsket bedre på økonomifronten er en tydelig politikk på dagpenger - det sosialistiske partiet er ikke blant partiprogrammene med tydelig politikk for studerendes dagpengerettigheter.

Også når det kommer til studentboliger setter partiet sine ambisjoner høyere enn studentbevegelsens minstekrav. Partiet går inn for å bygge hele 5000 nye studentboliger årlig, i tillegg til å jobbe for at kommunene bedre tilrettelegger for studentsamskipnadenes byggeprosjekter. Til tross for de høye ambisjonene mangler partiet allikevel dessverre konkret politikk for å støtte rehabilitering av eksisterende bygg.

Partiet går inn for å styrke det psykiske helsevernet, og et eget tilbud om psykisk helsehjelp for studenter uavhengig av studiestedet. Tannhelsetjenester ønsker Rødt offentlig finansiert.

Partiet har programfestet at de vil “jobbe mot innføring av studieavgift”, som vi tolker å også forplikte partiet til å motarbeide en gradvis innføring ved å først bryte gratisprinsippet for internasjonale studenter.

Partiets klimapolitikk anses som god av Naturvernforbundet - og studenter som ønsker å leve mer miljøvennlig i hverdagen ville lettere fått til dette med programpunktet om gratis månedskort til unge og studenter

For studenter som gjennom koronaperioden har levd under de trangeste forhold, kommer Rødts program med forførende politikk. 2,5 G i studiestøtte med 60 % i stipend, 5000 studenthus årlig og tommel opp på det meste annet vi har evaluert partiene etter - dog med noen få unntak. Det er nok til å hindre full pott, men ikke nok til å hindre at Rødt står igjen med et program som lover sterk studentpolitikk